C 263/32

Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. Punktu

(2022/C 263/10)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Arribes”

PDO-ES-A0614-AM03

Paziņojuma datums: 11.4.2022.

APSTIPRINĀTĀ GROZĪJUMA APRAKSTS UN PAMATOJUMS

1. Izmaiņas vīnu fizikālķīmiskajos parametros

APRAKSTS

Baltvīnu un sārtvīnu gaistošā skābuma palielināšana un baltvīnu, sārtvīnu un sarkanvīnu spirta satura un minimālā kopējā skābuma samazināšana.

Šis grozījums attiecas uz produkta specifikācijas 2. punkta a) apakšpunktu un vienotā dokumenta 4. punktu.

To uzskata par standarta grozījumu, un tas attiecas uz vienoto dokumentu. Tas neietver aizsargātā produkta būtiskas izmaiņas; produktam joprojām piemīt saiknē aprakstītās īpašības un profils, ko nodrošina dabas faktoru un cilvēkfaktoru mijiedarbība. Tāpēc uzskatāms, ka šis grozījums neietilpst nevienā no Regulas (ES) 2019/33 14. panta 1. punktā minētajām kategorijām.

PAMATOJUMS

Baltvīnu un sārtvīnu gaistošā skābuma palielināšana. Šis grozījums ir vajadzīgs, jo jaunās vīndarības metodes (oranžie vīni un izturēšana uz nogulsnēm) un minēto veidu vīnu glabāšanas apstākļi (mucās, amforās, betona tvertnēs), kuriem gan nav īpaši lielas ietekmes uz vīnu organoleptiskajām īpašībām, nodrošina lielāku tilpumu vīna izturēšanai.

Vīnu spirta satura samazināšana. Saistībā ar interesi par veselīgākiem produktiem un labāku vīnkopības procesa pārvaldību, tagad varam ražot vieglākus, mazāk strukturētus vīnus, joprojām izmantojot ar ACVN “Arribes” apzīmētā produkta apgabala augšņu potenciālu.

Vīnu minimālā skābuma samazināšana. Saistībā ar pēdējos gados novēroto vidējās temperatūras paaugstināšanos klimata pārmaiņu dēļ vīnogās ir zemāks skābuma līmenis. Mūsdienās izmantotie drošāki ražošanas paņēmieni nodrošina vēlāku tehnoloģisko nogatavošanos, tāpēc atļautās minimālās vērtības ir jāpazemina.

2. Grozījums attiecībā uz organoleptiskajām īpašībām atbilstīgi vīna veidam

APRAKSTS

Ir pārstrādāta iedaļa par vīnu organoleptiskajām īpašībām.

Šis grozījums attiecas uz produkta specifikācijas 2. punkta b) apakšpunktu un vienotā dokumenta 4. punktu.

To uzskata par standarta grozījumu, un tas attiecas uz vienoto dokumentu. Ar šo grozījumu pielāgo organoleptiskās īpašības, lai tās varētu labāk novērtēt, veicot sensoro analīzi. Ar to netiek būtiski mainīts produkts, kurš saglabā saitē aprakstītās īpašības un iedabu, ko rada mijiedarbība starp dabas faktoriem un cilvēkfaktoriem. Tāpēc uzskatāms, ka šis grozījums neietilpst nevienā no Komisijas Deleģētās regulas (ES) 2019/33 14. panta 1. punktā minētajām kategorijām.

PAMATOJUMS

Aizsargāto vīnu organoleptiskais apraksts ir jāgroza, lai to īpašības varētu sasaistīt ar deskriptoriem, kurus var novērtēt degustatoru grupa, kas atbilst standartā UNE-EN-ISO 17025 noteiktajiem kritērijiem.

3. Tvertņu oderēšanas pienākuma svītrošana

APRAKSTS

Svītrots produkta specifikācijas 3. punkta b.1) apakšpunkta 4. punkta pēdējais teikums, kas attiecas uz vīndarības nosacījumiem un paredz, ka tvertnēm jābūt oderētām.

Šis grozījums attiecas uz specifikācijas 3. punkta b.1) apakšpunktu un vienotā dokumenta 5. punktu.

Tas būtu jāuzskata par standarta grozījumu, ar ko groza vienoto dokumentu, lai punktu par vīndarības nosacījumiem pielāgotu jaunākajiem sasniegumiem mūsdienīgas vīndarības jomā. Ar to netiek mainītas vīna organoleptiskās un fizikālķīmiskās īpašības, kas saglabājas tādas pašas. Šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

PAMATOJUMS

Ir ierosināts svītrot produkta specifikācijas 3. punkta b.1) apakšpunkta 4. punkta pēdējo teikumu attiecībā uz vīndarības nosacījumiem, lai varētu izmantot dažas pašreizējās ražošanas metodes, kas dod ļoti labus rezultātus kvalitātes ziņā un kas ietver tādu tvertņu izmantošanu, kuras izgatavotas, piemēram, no betona un nav oderētas.

4. Šādu mazākuma šķirņu pievienošana: “puesta en cruz”, “gajo arroba”, “bastardillo chico”, “tinta jeromo” un “mandón”

APRAKSTS

Ir iekļautas piecas jaunas šķirnes. Ir svītrots arī galveno un sekundāro šķirņu nodalījums.

Šis grozījums attiecas uz produkta specifikācijas 3. punkta c) apakšpunktu un 6. punktu un vienotā dokumenta 7. punktu.

Tas būtu jāuzskata par standarta grozījumu, ar ko groza vienoto dokumentu. Kā minēts iepriekš, pievienotās šķirnes nemaina ar ACVN “Arribes” apzīmēto vīnu savdabīgumu, bet drīzāk palīdz optimizēt aprakstu. Šis grozījums nemaina saikni, tāpēc tas neietilpst nevienā no kategorijām, kas minētas Regulas (ES) 2019/33 14. panta 1. punktā.

PAMATOJUMS

Lai gan minētās piecas šķirnes jau bija iekļautas apgabala tradicionālo šķirņu kartē, tās līdz šim nebija identificētas un reģistrētas.

Šīs šķirnes atklāja Instituto Tecnológico Agrario de Castilla y León [Kastīlijas un Leonas Lauksaimniecības tehnoloģiju institūta] Vīnkopības nodaļas (Mežkopības departaments) pētnieku grupa, kura 2002. gadā pētniecības projekta par vietējo mazākuma šķirņu atjaunošanu ietvaros veica pētījumus ar ACVN “Arribes” apzīmētā produkta noteiktajā apgabalā. Pēc šķirņu īpašību noteikšanas sākās reģistrācijas process. Visbeidzot, tās tika pievienotas Kastīlijā un Leonā atļauto vīndarības šķirņu sarakstam, kas iekļauts XI pielikumā 2018. gada 19. decembra Rīkojumam AYG/1408/2018, ar ko reglamentē vīna ražošanas potenciālu Kastīlijas un Leonas kopienā (2019. gada 3. janvāraBOCyL [Kastīlijas un Leonas Oficiālais vēstnesis] Nr. 2). Šis rīkojums nesen tika grozīts ar 2020. gada 4. septembra Rīkojumu AGR/836/2020 (2020. gada 15. septembraBOCyL Nr. 190).

To vīnu analīze, kuru sastāvā ir šīs šķirnes, ir parādījusi, ka ir saglabājies ar ACVN “Arribes” apzīmēto vīnu savdabīgums un ka vīniem piemīt tādas kvalitātes īpašības, kas ir ievērības cienīgas no vīndarības viedokļa un ko nedrīkst zaudēt. Būtu jāņem vērā arī tas, ka minētās šķirnes šajā apgabalā bija ierasts izmantot vīndarībā vēl pirms ACVN ieviešanas.

Galveno un sekundāro šķirņu nodalījums ir svītrots, jo tas nav vajadzīgs.

5. Iedaļas par saikni pārstrāde

APRAKSTS

Ar šo grozījumu atjaunina iedaļas par saikni apakšiedaļu “Cilvēkfaktori”, kurā bija minētas šķirnes, kas tagad iekļautas produkta specifikācijā.

Šis grozījums attiecas uz produkta specifikācijas 7. punkta a.2) apakšpunktu un vienotā dokumenta 8.1. punktu.

Šis ir standarta grozījums, jo, lai gan tas attiecas uz iedaļas par saikni apakšiedaļu, attiecībā uz mijiedarbību starp faktoriem un produkta īpašībām saikne nav mainījusies. Cēloniskajā saiknē izmaiņu nav. Tāpēc šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

PAMATOJUMS

Ar šo grozījumu atjaunina iedaļas par saikni apakšiedaļu “Cilvēkfaktori”, kurā bija norādīts, ka minētās mazākuma šķirnes ir pētniecības, reģistrācijas un atļaujas piešķiršanas procesā. Šis process tagad ir pabeigts, tāpēc teksts ir jāatjaunina, lai atspoguļotu jauno situāciju. Ir jānodrošina arī atbilstība, iekļaujot tās to atļauto šķirņu sarakstā, no kurām var ražot ar ACVN “Arribes” apzīmētos vīnus.

6. Tās iedaļas formulējuma uzlabošana, kurā pamatots, kāpēc vīns jāpilda pudelēs izcelsmes vietā

APRAKSTS

Ir uzlabota iedaļa, kurā paskaidrots, kāpēc vīns jāpilda pudelēs tā izcelsmes vietā.

Šis grozījums attiecas uz specifikācijas 8. punkta b.2) apakšpunktu un vienotā dokumenta 9. punktu.

Šis ir standarta grozījums, jo tam ir tikai formāls raksturs un tas nerada nekādas izmaiņas produkta specifikācijā izklāstītajos noteikumos un prasībās. Citiem vārdiem sakot, pienākums pildīt vīnu pudelēs tā izcelsmes vietā produkta specifikācijā jau bija iekļauts. Ir tikai uzlabots šā pienākuma pamatojuma formulējums. Šis grozījums neietilpst nevienā no kategorijām, kas minētas Regulas (ES) 2019/33 14. panta 1. punktā.

PAMATOJUMS

Ar šo grozījumu tikai uzlabo minētās prasības formulējumu, lai sniegtu labāku pamatojumu, jo tā tiek uzskatīta par būtisku galaprodukta kvalitātes saglabāšanā.

7. Marķēšanas noteikumu formulējuma atjauninājums

APRAKSTS

Formulējums ir uzlabots, svītrojot novecojušas atsauces uz tiesību aktiem.

Šis grozījums attiecas uz specifikācijas 8. punkta b.3) apakšpunktu, bet vienoto dokumentu neietekmē.

Šis ir standarta grozījums, jo tas neietilpst nevienā no Komisijas Deleģētās regulas (ES) 2019/33 14. panta 1. punktā minētajām kategorijām.

PAMATOJUMS

Tas ir formulējuma uzlabojums, kas nerada nekādas izmaiņas pašos marķēšanas noteikumos.

8. Salāgošana ar noteikumiem par to, kā pārbaudāma atbilstība produkta specifikācijai

APRAKSTS

Ir pārstrādāts pārbaužu apraksts.

Šis grozījums attiecas uz specifikācijas 9. punkta b) apakšpunktu, bet vienoto dokumentu neietekmē.

Šis ir standarta grozījums, kas neietekmē vienoto dokumentu, un tas neietilpst nevienā no Regulas (ES) 2019/33 14. panta 1. punktā minētajām kategorijām.

PAMATOJUMS

Šo punktu ir ierosināts pārstrādāt, lai to padarītu skaidrāku un saskaņotu ar pašlaik piemērojamo ES tiesību aktu noteikumiem.

VIENOTAIS DOKUMENTS

1. Produkta nosaukums

Arribes

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

1. VĪNS — baltvīni un sārtvīni

ĪSS APRAKSTS

Baltvīni:

— izskata ziņā tie ir dzeltenā krāsā ar pelēku līdz zeltainu nokrāsu,

— smaržas ziņā tiem piemīt izteikti aromāti (bez defektiem) ar augļainām un/vai ziedainām notīm. Var būt jūtama mineralitāte,

— tie ir garšīgi, ar līdzsvarotu skābumu.

Mucā raudzēts vīns:

— attiecībā uz izskatu — vīndarības procesa dēļ krāsas ir intensīvākas nekā jaunāku vīnu veidiem,

— smaržas ziņā tiem piemīt izteikti aromāti ar dūmu un grauzdējuma notīm, kas sajauktas ar šķirnei raksturīgajām augļainajām un ziedainajām notīm, un smarža ir vidēji intensīva,

— garšas ziņā vīniem vajadzētu būt krēmīgiem, plašiem un sarežģītiem, ar labi strukturētām ozolkoka notīm.

Sārtvīni:

— izskata ziņā tie ir gaiši rozā līdz gaiši sarkanā krāsā,

— smaržas ziņā tiem piemīt izteikti aromāti (bez defektiem), kuros dominē augļainas notis,

— garšas ziņā tie ir augļaini, ar labi iederīgu skābumu.

Izturēti sārtvīni:

— izskata ziņā tie ir rozā krāsā, ar izturēšanas procesā iegūtām niansēm,

— smaržas ziņā tiem raksturīgs tīrs aromāts ar līdzsvarotām koksnes un augļainuma niansēm atkarībā no izturēšanas procesa ilguma,

— garšas ziņā tie ir labi strukturēti, ar labu skābuma un spirta līdzsvaru un ilgstošu pēcgaršu.

(*) Šajā dokumentā nenoteiktie analītiskie parametri atbilst spēkā esošajiem noteikumiem.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 11,0 Minimālais kopējais skābums 4,0 grami uz litru (izteikts vīnskābē) Maksimālais gaistošais skābums (miliekvivalentos uz litru) 11,67 Maksimālais kopējais sēra dioksīda saturs (miligramos uz litru) 150

2. VĪNS — jauni sarkanvīni

ĪSS APRAKSTS

Vizuāli tie ir sarkanā krāsā, kas variē no violetas līdz purpursarkanai.

Smaržas ziņā tiem piemīt izteikti aromāti ar augļainām un/vai minerālu niansēm.

Tiem ir augļaina garša ar labi līdzsvarotu skābumu.

(*) Šajā dokumentā nenoteiktie analītiskie parametri atbilst spēkā esošajiem noteikumiem.

(**) Vairāk nekā gadu vecu vīnu gaistošā skābuma robežvērtību aprēķina šādi: 0,7 g/l līdz 10 tilp. % spirta saturam + 0,06 g/l par katru grādu virs 10 tilp. %.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 11,0 Minimālais kopējais skābums 4,0 grami uz litru (izteikts vīnskābē) Maksimālais gaistošais skābums (miliekvivalentos uz litru) 11,67 Maksimālais kopējais sēra dioksīda saturs (miligramos uz litru) 150

3. VĪNS — izturēti sarkanvīni

ĪSS APRAKSTS

Vizuāli tie ir violetā līdz sarkanā krāsā ar iespējamu oranžu nokrāsu, kas raksturīga izturētiem vīniem. Vidēji līdz ļoti intensīvi.

Smaržas ziņā tiem piemīt izteikti, augļaini aromāti ar koksnes niansēm un/vai mineralitātes niansēm.

Garšas ziņā tie ir labi strukturēti, ar koksnes aromātu un labu skābuma līdzsvaru.

(*) Šajā dokumentā nenoteiktie analītiskie parametri atbilst spēkā esošajiem noteikumiem.

(**) Vairāk nekā gadu vecu vīnu gaistošā skābuma robežvērtību aprēķina šādi: 0,7 g/l līdz 10 tilp. % spirta saturam + 0,06 g/l par katru grādu virs 10 tilp. %.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12,0 Minimālais kopējais skābums 4,0 grami uz litru (izteikts vīnskābē) Maksimālais gaistošais skābums (miliekvivalentos uz litru) 11,67 Maksimālais kopējais sēra dioksīda saturs (miligramos uz litru) 150

5. Vīndarības metodes

5.1. Īpašās vīndarības metodes

1. Īpašā vīndarības metode — Maksimālais ekstrakcijas iznākums: 72 litri no 100 kilogramiem vīnogu. — Attiecībā uz vīniem, kuru etiķetē norādīts apzīmējums “FERMENTADO EN BARRICA” [“RAUDZĒTS MUCĀ”], maksimālais tilpums ir 600 litri.

2. Ierobežojumi saistībā ar vīndarību — Vismaz 60 % sārtvīniem un sarkanvīniem izmantoto vīnogu ir jāpieder pie sarkanogu šķirnēm, ko atļauts izmantot ar ACVN apzīmētajam vīnam.

5.2. Maksimālais ražas iznākums

1. Sarkanogu šķirnes

7 000 kilogramu vīnogu no hektāra

2.

50,4 hektolitri no hektāra

3. Baltogu šķirnes

10 000 kilogramu vīnogu no hektāra

4.

72 hektolitri no hektāra

6. Noteiktais ģeogrāfiskais apgabals

Ar ACVN “Arribes” apzīmētā produkta ģeogrāfiskais apgabals atrodas Salamankas [Salamanca] provinces ziemeļrietumos un Samoras [Zamora] provinces dienvidrietumos.

Ražošanas apgabalā ietilpst šādu pašvaldību teritorija:

— Salamankas provincē:

Ahigal de los Aceiteros, Aldeadávila de la Ribera, Corporario, Fregeneda (La), Hinojosa de Duero, Lumbrales, Masueco, Mieza, Peña (La), Pereña de la Ribera, Puerto Seguro, Redonda (La), San Felices de los Gallegos, Saucelle, Sobradillo, Valdenoguera, Vilvestre, Villar de la Yegua, Villar del Ciervo un Villarino de los Aires;

— Samoras provincē:

Abelón, Argañin, Badilla, Carbajosa de Alba, Castro de Alcañices, Cibanal, Cozcurrita, Fariza, Fermoselle, Formariz, Fornillos de Fermoselle, Gamones, Luelmo, Mámoles, Monumenta, Moral de Sayago, Moralina, Pinilla de Fermoselle, Pino, Salto de Castro, Santa Eulalia, Torregamones, Villadepera, Villalcampo un Villardiegua de la Ribera;

2., 3., 4., 12., 13., 14. un 16. poligons Almaraz de Duero pašvaldības teritorijā un 1. poligons Muelas del Pan pašvaldības teritorijā.

7. Vīna vīnogu šķirne(-es)

“ALBILLO MAYOR”

“ALBILLO REAL”

“BRUÑAL” — “ALBARÍN TINTO”

“DOÑA BLANCA” — “MALVASÍA CASTELLANA”

“GAJO ARROBA”

“GARNACHA TINTA”

“GARRO” — “MANDÓN”

“JUAN GARCÍA” — “MOURATÓN”

“MENCÍA”

“MERENZAO” — “BASTARDILLO CHICO”

“RABIGATO” — “PUESTA EN CRUZ”

“RUFETE”

“SYRAH”

“TEMPRANILLO”

“TINTO JEROMO”

“VERDEJO”

8. Saiknes apraksts

8.1. Dabas faktori un cilvēkfaktori

Dabas faktori

Klimats

Arribes del Duero klimatiskās iezīmes ir ļoti raksturīgas, un tās ir viens no galvenajiem noteicošajiem kritērijiem šajā apgabalā, kurā klimats būtiski atšķiras no pārējā reģiona klimata. Nokrišņu daudzums ir diezgan liels, proti, 575 līdz 800 mm gadā, jo apgabals atrodas Dvero [Duero] upes baseina tālākajā rietumu daļā.

Reljefa dēļ apgabalā ir arī lielas temperatūras atšķirības. Peneplēna apvidū temperatūra ir līdzīga temperatūrai pārējā upes baseinā (garas, aukstas ziemas un īsas, karstas vasaras), bet upes ielejās (“arribe”) temperatūra ir daudz augstāka (aptuveni par 5 °C augstāka nekā peneplēna apvidū), tāpēc ziemas tur ir īsākas, bet vasaras — garākas. Ieskautajos kanjonos, kur vidējā temperatūra janvārī ir aptuveni 9 °C, sala nav. Augustā temperatūra paaugstinās līdz 26 oC. Abos gadījumos tiek saņemts daudz saulesgaismas, proti, aptuveni 2 680 saulesgaismas stundu gadā.

Arribes del Duero klimatu var raksturot kā mēreni mitru Vidusjūras klimatu, kas ir siltāks un mitrāks nekā klimats pārējā reģionā.

Augsne

Vairumu augšņu šajā apgabalā veido slāņaini granīti. Augsnēs ir zems kaļķu saturs, tās ir svaigas un auglīgas, dabiski skābenas (pH no 5 līdz 6), ar smilšmālainu konsistenci un lielu akmeņu saturu, un visas minētās īpašības tās atšķir no augsnēm citos blakus esošajos vīnkopības apgabalos.

Cilvēkfaktori

Ņemot vērā aprakstītos dabas faktorus, ar ACVN “Arribes” apzīmētā produkta apgabala vīnkopji gadu gaitā ir noteikuši turpmāk minēto.

1. Savdabīga šķirņu karte. Nozīmīgākā šķirne (šajā gadījumā sarkanogu šķirne) ir “Juan García”. Šī šķirne, kas ir ar ģeogrāfiskās izcelsmes norādi apzīmēto vīnu galvenā sastāvdaļa, piešķir tiem unikāli tipisku un savdabīgu raksturu, kas uzsver to struktūru un samtainumu. Vēl viena tradicionāla sarkanogu šķirne, kas ir svarīga daudzuma un pierādītās kvalitātes ziņā, ir “Rufete”; šī ir šķirne, kas vīniem piešķir maigus aromātus, eleganci un sarežģītību. Vēl ir arī šķirne “Brunñal” (diezgan iespējams, ka apgabala vietējā šķirne), kas vienmēr nodrošina bagātīgu krāsu un augstāku spirta saturu. Šā apgabala vīnkopji šo šķirni nepārprotami ir ļoti iecienījuši un augsti vērtē. Minētās vietējās šķirnes papildina citas šķirnes (“Tempranillo”, “Garnacha”, “Mencía” (sarkanogu šķirnes) un “Malvasía”, “Albillo” vai “Verdejo” (baltogu šķirnes), kurām arī ir savdabīga izpausme, kuras pamatā ir apgabala augsnes un klimatisko apstākļu kopums. Tāpat kā iepriekš minētās šķirnes, arī “Bastardillo Chico”, “Tinta Jeromo”, “Mandón”, “Gajo Arroba”, “Puesta en Cruz” u. c. nepārprotami ir vietējās šķirnes, kam šķirņu kartē piešķirta liela nozīme. Tās jau var izmantot aizsargātu vīnu ražošanā, jo reģistrācijas un atļaujas piešķiršanas process, kas tika veikts pēc Kastīlijas un Leonas [Lauksaimniecības] tehnoloģiju institūta veiktā pētījuma par mazākuma šķirņu atjaunošanu, ir pabeigts. Pēdējos gados nozīmīgākas ir kļuvušas arī citas šķirnes, kuras pierādījušas, ka ir labi pielāgojušās šim apgabalam, un kuras savdabīgi izpaužas Arribes apgabala apstākļos. Tā tas ir sarkanogu šķirnes “Syrah” gadījumā, kas tiek plaši audzēta un uzskatīta par svarīgu Arribes del Duero audzēto šķirņu vidū. Tās īpašības vēl vairāk pastiprinās, ja to audzē akmeņainās granīta augsnēs un siltos, saulainos klimatiskajos apstākļos (kā tas ir Arribes gadījumā). Tā ir diezgan viegli audzējama šķirne un nav jutīga pret slimībām. Šķirni “Syrah” perfekti papildina vietējās šķirnes, bet, ja to izmanto vienšķirnes vīna ražošanai, iegūst augstas kvalitātes “Arribes” vīnus, kas perfekti atspoguļo apgabala savdabīgumu.

2. Vīnkopībai šajā apgabalā ir sena tradīcija. Vismaz 50 % vīnogulāju tika iestādīti līdz 1956. gadam, un gandrīz visi no tiem ir zemstumbra vīnogulāji. Tikai nelielu procentuālo daļu vīnogulāju audzē uz režģiem. Ir pieredze, ka kausa formā apgrieztie vīnogulāji tiek pārveidoti par vīnogulājiem, ko audzē uz režģiem, bet tas notiek diezgan reti.

3. Stādījumu biezība ir augsta, tradicionāli — no 2 000 līdz 3 000 augiem uz hektāru.

8.2. Produkta īpašības

Ar ACVN “Arribes” apzīmētos vīnus raksturo to aromātiskais profils, kas tos atšķir no citos apgabalos ražotiem vīniem. Tas saistīts ar to dabisko skābumu, kas tiem piešķir svaigumu. Sarkanvīnu gadījumā tas saistīts arī ar augsto polifenolu koncentrāciju un nogatavojušos ievārījuma augļu aromātiem, kā arī ar tiem raksturīgajām minerālu notīm.

8.3. Saiknes apraksts

1. Vīnogulāju augšanas sezonu no pavasara (kas šeit sākas agrāk) Arribes del Duero uzlabo pietiekams nokrišņu daudzums, kas ir labvēlīgs augiem. Tam ir būtiska ietekme uz pareizu vīna dabisko skābumu, kas nemēdz būt zemāks kā 5,5 g/l.

2. Arribes del Duero temperatūras režīma dēļ augļi nogatavojas līdz pilnībai, tādējādi nodrošinot augstāku polifenolu koncentrāciju. Tas maina to vīnu aromātisko profilu, kuriem mēdz veidoties pārgatavu ievārījuma augļu aromāts.

3. Arribes šķirņu karte ir ļoti savdabīga un atšķiras no citu apgabalu kartes. Līdz ar to vīniem ir ļoti unikāls aromātiskais profils un parasti piemīt savdabīgas organoleptiskās īpašības.

9. Būtiski papildu nosacījumi (iepakojums, marķējums, citas prasības)

Tiesiskais regulējums:

valsts tiesību aktos.

Papildu nosacījuma veids:

noteiktajā ģeogrāfiskajā apgabalā veikta iepakošana.

Nosacījuma apraksts:

Vīndarības procesā ietilpst vīnu pildīšana pudelēs un turpmāka izturēšana, un tāpēc šajā specifikācijā aprakstītās organoleptiskās un fizikālķīmiskās īpašības var nodrošināt tikai tad, ja visas vīna apstrādes darbības tiek veiktas ražošanas apgabalā. Tādēļ, lai saglabātu kvalitāti, garantētu izcelsmi un nodrošinātu kontroli, ņemot vērā to, ka ar ACVN “Arribes” apzīmēto vīnu pildīšana pudelēs ir viens no izšķirošajiem punktiem saistībā ar šajā produkta specifikācijā noteikto īpašību iegūšanu, šī darbība ir jāveic vīna darītavās, kas atrodas minētā ražošanas apgabala rūpnīcās, kurās veic pildīšanu pudelēs.

Tiesiskais regulējums:

valsts tiesību aktos.

Papildu nosacījuma veids:

papildu noteikumi attiecībā uz marķēšanu.

Nosacījuma apraksts:

etiķetē jānorāda ražas gads, pat ja vīns nav izturēts.

Etiķetē var būt šādi apzīmējumi:

— apzīmējums “DENOMINACIÓN DE ORIGEN” [“CILMES VIETAS NOSAUKUMS”] apzīmējuma “DENOMINACIÓN DE ORIGEN PROTEGIDA” [“AIZSARGĀTS CILMES VIETAS NOSAUKUMS”] vietā,

— sārtvīniem un sarkanvīniem: apzīmējumi “CRIANZA”, “RESERVA” un “GRAN RESERVA”, ja vien vīns atbilst piemērojamo tiesību aktu prasībām, un “ROBLE”, ja vīns atbilst piemērojamo tiesību aktu prasībām un vismaz 3 mēnešus ir izturēts ozolkoka mucās,

— visiem vīniem: “FERMENTADO EN BARRICA” [“RAUDZĒTS MUCĀ”], ja vīns atbilst piemērojamo tiesību aktu prasībām un vismaz 3 mēnešus ir raudzēts ozolkoka mucās.

Saite uz produkta specifikāciju

www.itacyl.es/documents/20143/342640/PCC+DOP+ARRIBES+Rev+2.docx/8bc6c048-a143-5813-e576-e8876e19c90d

(1) OV L 9, 11.1.2019., 2. lpp.